**С П Р А В К А**

за отразяване на постъпилите становища от общественото обсъждане в периода 17.11.2023 г. – 01.12.2023 г. относно проект на Наредба за изискванията към чистите превозни средства

|  |  |  |  |
| --- | --- | --- | --- |
| **Изготвил становището** | **Предложение** | **Отразяване на становището** | **Мотиви** |
| Агенция по обществени поръчки | 1. В чл. 1:  1.1. В ал. 1, накрая, предлагаме да се постави запетая и да се допълни с думите „при извършването на които услуги се използват посочените превозни средства“.  Предложението за допълване е с оглед чл. 47, ал. 5 от ЗОП (в редакция към ДВ, бр. 88 от 2023 г., в сила от 22.12.2023 г.), където е предвидено изискванията за чистите превозни средства да са приложими освен за обществени поръчки за доставки и за някои услуги, при извършването на които се използват превозните средства.  1.2. Алинея 2 да придобие следната редакция:  „(2) Наредбата се прилага и при възлагане на обществени поръчки за доставка на превозни средства, посочени в приложение I, част А, точки 5.2 (бронирано превозно средство), 5.4 (катафалки) и 5.5 (превозно средство, достъпно за инвалидни колички) от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (ОВ L 151, 14.06.2018 г.), наричан по-нататък Регламент (ЕС) 2018/858, както и при възлагане на обществени поръчки за услуги по чл. 47, ал. 5 от Закона за обществените поръчки, при извършването на които се използват посочените превозни средства.“  Считаме, че не е необходимо да се посочват превозни средства от категории M1, M2, M3, N1, N2 и N3, определени в чл. 149, ал. 1 от Закона за движението по пътищата, тъй като същите се съдържат в ал. 1. Целта на ал. 2 е да определи от превозните средства, визирани в чл. 47, ал. 8, изр. 2 от ЗОП, кои да бъдат включени в предметния обхват на наредбата. Посочената разпоредба от закона е в съответствие с член 2 от Директива (ЕС) 2019/1161, която позволява на държавите членки да освободят от нейните изисквания определени превозни средства.  2. В чл. 2, т. 3 след „обществения ред) и“ да се добави буквата „в“.  3. В § 5 от Заключителните разпоредби е предвидено наредбата да влезе в сила от обнародването й в Държавен вестник. Считаме, че § 5 следва да придобие следната редакция:  „§ 5. Наредбата влиза в сила от 22 декември 2023 г.“  Въвеждането на изискванията за чистите превозни средства се осъществява със Закона за изменение и допълнение на Закона за обществените поръчки (обн., ДВ, бр. 88 от 20.10.2023 г.) като § 19, с който се правят измененията и допълненията на чл. 47 от ЗОП влиза в сила в двумесечен срок от обнародване на закона или от 22.12.2023 г. Предвид това, законовото задължение за поставяне на изисквания за чисти превозни средства ще влезе в сила от посочената дата, от която следва да влезе в сила и предвидената в чл. 47, ал. 8 от ЗОП наредба. По този начин ще се осигури съответствие на влизането в сила на подзаконовата със законовата уредба. | Приема се.  Не се приема.  Приема се.  Приема се. | Отразено в чл. 1, ал. 1 от проекта.  В чл. 1, ал. 1 е посочен предметният обхват на наредбата, а именно да определи изискванията към чистите превозни средства, а не се определят категориите превозни средства, за които се прилага. Категориите превозни средства, за които се прилага наредбата, са определени в ал. 2, в която изчерпателно следва да бъдат посочени всички категории.    Отразено в чл. 2, т. 3 от проекта.  Отразено в § 5 от Заключителните разпоредби на проекта. |
| Министерство на отбраната | В чл. 2, в т. 3 от проекта на „Наредба за изискванията към чистите превозни средства“ е предвидено аналогично изключение, а именно: „превозни средства, посочени в член 2, параграф 2, буква „г“ (превозни средства, проектирани и произведени, или адаптирани за използване единствено от въоръжените сили)…“ Предлагам текстът да придобие следното съдържание: „превозни средства, посочени в член 2, параграф 2, буква „г“ (превозни средства използвани от въоръжените сили)…“.  Съобразно записаните текстове след 01.01.2026 г. въоръжените сили трябва да придобиват превозни средства от категориите М1, М2 и N1 (съгласно чл.149, ал.1 от закона за движение по пътищата) с минимален дял чисти превозни средства от 17,6 % (Приложение към чл.1 от проект на Постановление на МС) с 0 g/km емисии на CO2. А тези от категории N2 и N3 (съгласно чл.149, ал.1 от закона за движение по пътищата) попадат в изключенията за въоръжените сили в предложените текстове.  Съгласно Приложение към проекта на наредба, придобиваните превозни средства от категориите М1, М2 и N1 трябва да са с нулеви емисии на CO2 след 01.01.2026 г. Това може да се постигне единствено чрез придобиване, респ. използване на превозни средства, захранвани с електроенергия или работещи с водород (които са чат от алтернативните горива посочени в наредбата). При употребата на останалите „чисти превозни средства“, по смисъла на Наредбата, не е възможно наличие на нулеви емисии от CO2. Към настоящия момент на пазара не се предлагат ППС с използвано гориво водород, което означава, че считано от 01.01.2026 г. единственият законосъобразен вариант ще е придобиване на чисти превозни средства, захранвани с електроенергия, включително от въоръжените сили на Република България.  При използване на автомобили, захранвани с електрическа енергия, съответно изчерпване на капацитета от електроенергия, след определен пробег, ще е необходимо зареждане на акумулаторните батерии, които ги задвижват, като за различните превозни средства времето за зареждане варира в диапазона от 1,5 до 6 часа. Това означава, че в този период същите не могат да се използват и да изпълняват своето предназначение.  При въоръжени конфликти, участие в операции на НАТО и други военни действия моторните превозни средства във въоръжените сили трябва да имат 24-часова готовност за използване, седем дни в седмицата (24/7), което с оглед горепосоченото време за зареждане, е невъзможно при автомобилите, захранвани с електрическа енергия. Всичко това може да застраши живота на лицата, участващи в потенциален въоръжен конфликт и да предопредели в негативен план неговият изход. Това нарушава принципа на готовност на пътните превозни средства 24/7.  По аналогия на линейките, които трябва да са на разположение непрекъснато, поради което попадат в изключенията на проекта, така и всички превозни средства от въоръжените сили попадат в такава категория с постоянна готовност, съответно следва да бъдат предвидени в изключенията на тези актове.  Автомобилите, използващи гориво (конвенционални изкопаеми горива) за своята работа могат да се приведат в работно състояние, след изразходване на запаса от гориво, в рамките от 5 до 10 минути, в зависимост от вместимостите на резервоарите, за разлика от тези, работещи с електроенергия, за които е необходим значително по-дълъг период (от 1,5 до 6 часа) за зареждане на акумулаторните батерии, задвижващи превозното средство.  Във връзка с гореизложеното предлагам да бъдат възприети горепосочените мотиви за въоръжените сили и да бъдат включени предложените от моя страна текстове в проекта на Наредба за изискванията към чисти превозни средства и проекта на Постановление на Министерски съвет за определяне на възложителите, които са задължени да възлагат обществени поръчки при спазване на изискванията на чл. 47, ал. 5 от Закона за обществените поръчки, както и на дела на чистите превозни средства спрямо общия брой превозни средства, които са предмет на доставка или се използват за извършване на услуги по чл. 47, ал. 5 от Закона за обществените поръчки, с което въоръжените сили да попаднат в изключенията за придобиване на чисти превозни средства при прилагане на Закона за обществените поръчки. | Не се приема. | С чл. 2, т. 3 от проекта на наредба са въведени изисквания на чл. 1, параграф 3 от Директива (ЕС) 2019/1161 на Европейския парламент и на Съвета от 20 юни 2019 г. за изменение на Директива 2009/33/ЕО за насърчаване на чисти и енергийноефективни пътни превозни средства (ОВ, L 188, 12.07.2019 г.). По този начин от обхвата на наредбата са изключени превозните средства, проектирани и произведени, или адаптирани за използване единствено от въоръжените сили. В тази връзка превозните средства на въоръжените сили, които вземат участие при потенциални въоръжени конфликти, участие в операции на НАТО и други военни действия са изключени от обхвата на наредбата и за тях не следва да се прилагат изискванията за чисти превозни средства. |